Θεολογική Σχολή του Αποστόλου Ανδρέα Σίδνεϊ

Η Θεολογική Σχολή του Αποστόλου Ανδρέα Σίδνεϊ είναι μια εκπαιδευτική ιδρυματική μονάδα που παρέχει τριτοβάθμια εκπαίδευση στον τομέα της θεολογίας και της πνευματικής κατάρτισης. Ιδρύθηκε το 1986 από την Ελληνορθόδοξη Αρχιεπισκοπή της Αυστραλίας, με την ευλογία του Οικουμενικού Πατριάρχη Δημητρίου.

 Ιστορία 
Η αρχική ιδέα για την δημιουργία Θεολογικής Σχολής εκφράστηκε το 1934, από τον τότε Μητροπολίτη Αυστραλίας και Νέας Ζηλανδίας, Τιμόθεο, αλλά δεν είχε ούτε τους πόρους ούτε την υποστήριξη της κοινότητας για αυτό. Η ανάγκη για τη δική της θεολογική σχολή αυξήθηκε στην Αυστραλία, καθώς οι χειροτονίες άρχισαν να γίνονται στην Αυστραλασία τη δεκαετία του 1950. Το ενδεχόμενο δημιουργίας θεολογικής σχολής απασχόλησε και τον διάδοχό του, Μητροπολίτη Θεοφύλακτο. Το 1959, ο Αρχιεπίσκοπος Αυστραλίας και Νέας Ζηλανδίας, Ιεζεκιήλ, δημιούργησε μια επιτροπή για το Ίδρυμα Θεολογικής Σχολής στο όνομα του Αποστόλου Ανδρέα, το οποίο έλαβε δωρεές από τους Ελληνοαυστραλούς Sir Άρθουρ Τζορτζ (Αθανάσιο Θεόδωρο Τζωρτζάτο) και Μιχαήλ Πάσπαλη. Ωστόσο, τότε δεν κατέστη δυνατή η ίδρυσή της και οι δωρεές διατέθηκαν για την κάλυψη των συνεχών λειτουργικών εξόδων της Αρχιεπισκοπής.

Ίδρυση και λειτουργία
Η Θεολογική Σχολή του Αποστόλου Ανδρέα ιδρύθηκε στο Σίδνεϋ το 1986, ως μια ορθόδοξη χριστιανική θεσμική σχολή, με πιστοποίηση από τις τοπικές πολιτικές αρχές εκπαίδευσης.

Κατά την Τέταρτη Κληρικολαϊκή Συνέλευση που πραγματοποιήθηκε στο Σίδνεϋ το 1981, οι αντπρόσωποι υιοθέτησαν, μεταξύ άλλων και την επείγουσα πρόταση του Αρχιεπισκόπου Στυλιανού για την άμεση ίδρυση μιας Θεολογικής Σχολής. Η Επιτροπή των Συμβούλων του Συμβουλίου της Αρχιεπισκοπής, με επικεφαλής τον Sir Άρθουρ Τζορτζ υποσχέθηκε να συνεισφέρει στην υλοποίηση της ιδέας.

Ο Αρχιεπίσκοπος Στυλιανός, τον Μάιο του 1984, διορίζει προσωρινά μια επιτροπή, ώστε να εξετάσει και να προτείνει διάφορους τρόπους λειτουργίας της Θεολογικής Σχολής και να ετοιμάσει ένα προτεινόμενο πρόγραμμα σπουδών. Τα μέλη της επιτροπής παρουσίασαν την έκθεσή τους, η οποία και εγκρίθηκε από τον Αρχιεπίσκοπο.

Στις 13 Δεκεμβρίου του 1984 στο Σίδνεϋ, κατά την συνεδρίαση της Αρχιεπισκοπικής Επιτροπής Περιουσιακών Θεμάτων, διορίστηκαν τρεις επιτροπές για την ανάληψη υλοποίησης του έργου, αυτές περιλάμβαναν, την Επιτροπή Κτιρίων, την Διοικητική Επιτροπή και τέλος την Ακαδημαϊκή Επιτροπή. Ως μέλη είχε, μεταξύ άλλων, τον Αρχιεπίσκοπο Στυλιανό και τον Sir Άρθουρ Τζορτζ.   

Η αναγκαιότητα της Θεολογικής Σχολής ήταν πλέον επιτακτική λόγω της αποστολής της Εκκλησίας στην Αυστραλία. Υπήρχε έντονη η ανάγκη για μια σχολή που θα αφιερωνόταν κυρίως στη θεολογική μελέτη, συνεργαζόμενη με άλλες θεολογικές σχολές. Τα κεφάλαια των Θεολογικών Σχολών άλλων Εκκλησιών αναμένονταν να εμπλουτιστούν με τις μοναδικές προσφορές που θα πρόσφερε η νεοσύστατη Σχολή όπως: έργα Ελλήνων Εκκλησιαστικών Πατέρων, κείμενα της Αγίας Γραφής, Ορθόδοξη Θεία Λειτουργία, αγιογραφία και πνευματικότητα. Είχε την φιλοδοξία, επιπλέον, να δημιουργήσει ένα κέντρο θεολογικής σκέψης και οικουμενικού διαλόγου, προσφέροντας την ορθόδοξη προοπτική.  

Μετά από σειρά συντονισμένων προσπαθειών, η Θεολογική Σχολή του Αποστόλου Ανδρέα άνοιξε στις 23 Φεβρουαρίου 1986. Στην τελετή των εγκαινίων παρέστη και ο σχολάρχης της Θεολογικής Σχολής της Χάλκης, Μητροπολίτης Σταυρουπόλεως Μάξιμος, κομίζοντας το συγχαρητήριο μήνυμα του Οικουμενικού Πατριάρχη Δημητρίου. Παρόντες μεταξύ άλλων ήταν και ο πρωθυπουργός της Νέας Νότιας Ουαλίας, Νέβιλ Ραν. Η Θεολογική Σχολή του Αποστόλου Ανδρέα αποδεικνύει την τεράστια σημασία της, καλύπτοντας τις πνευματικές ανάγκες της Εκκλησίας στην εποχή μας, διατηρώντας παράλληλα μια ισορροπημένη προσέγγιση της Ορθόδοξης παράδοσης και ζωής.

 Διοίκηση 
 Κοσμητεία 
Κοσμήτορας της Θεολογικής Σχολής είναι ο Αρχιεπίσκοπος Αυστραλίας Μακάριος ενώ αναπληρωτής Κοσμήτορας και ακαδημαϊκός διευθυντής είναι ο αναπληρωτής καθηγητής Συστηματικής Θεολογίας Δρ. Φίλιππος Καριατλής.

 Εφορεία 
Πρόεδρος της εφορείας της Θεολογικής Σχολής είναι ο Αρχιεπίσκοπος Αυστραλίας Μακάριος, ενώ ως μέλη της συμμετέχουν ο Επίσκοπος Καμπέρας Αθηναγόρας, ο Επίσκοπος Κερασούντος Χριστοφόρος, ο Πρωτοπρεσβύτερος Αναστάσιος Μποζίκης, ο Πρεσβύτερος Αναστάσιος Καλογεράκης καθώς και οι καθηγητές Φίλιππος Καριατλής, Ευάγγελος Καραντώνης και Νικόλαος Αυγουστίνος.

 Προγράμματα σπουδών 
Η Θεολογική Σχολή του Αποστόλου Ανδρέα προσφέρει εκτενή προγράμματα σπουδών στον τομέα της θεολογίας. Ανάμεσά τους περιλαμβάνονται προγράμματα βασικής και μεταπτυχιακής εκπαίδευσης, καθώς και προγράμματα εξειδίκευσης για θεολόγους, κληρικούς και εκπαιδευτικούς. Οι φοιτητές έχουν την ευκαιρία να μελετήσουν διάφορες πτυχές του Ορθόδοξου Χριστιανισμού, συμπεριλαμβανομένων των θεολογικών παραδόσεων, των οικουμενικών σπουδών και της πνευματικής ζωής.

 Στόχοι 
Οι στόχοι της Θεολογικής Σχολής του Αποστόλου Ανδρέα είναι πολλαπλοί και περιλαμβάνουν:

 Την παροχή μιας ολοκληρωμένης θεολογικής εκπαίδευσης, που να συνδυάζει την ακαδημαϊκή μάθηση με την πνευματική εμβάθυνση και την πρακτική εφαρμογή.
 Την προώθηση της ορθοδόξου πίστης και παράδοσης μέσα από την εκπαίδευση των μελλοντικών κληρικών, θεολόγων και εκπαιδευτικών.
 Την προαγωγή της διαλογικής συνεργασίας και του πνεύματος οικουμενικότητας μεταξύ των μελών της ορθοδόξου κοινότητας και των άλλων θρησκευτικών και πνευματικών παραδόσεων.

 Παραπομπές 

 Εξωτερικοί σύνδεσμοι 
https://www.sagotc.edu.au/ (Επίσημη ιστοσελίδα)

Σιδνει
Κατηγορία:Ελληνική Ορθόδοξη Αρχιεπισκοπή Αυστραλίας
Κατηγορία:Σίδνεϊ